Կարեն Կարապետյան

Կարեն Վիլհելմի Կարապետյան (ծնվ.՝ 1963, օգոստոսի 14, Ստեփանակերտ, ԼՂԻՄ, Ադրբեջանական ԽՍՀ) Հայաստանի պետական գործիչ, Հայաստանի առաջին փոխվարչապետ (2018 թվական, ապրիլի 18 - 2018 թվական, մայիսի 11)։ Հայաստանի վարչապետ (2016 թվականի սեպտեմբերի 13-ից 2018 թվականի ապրիլի 9), Երևանի քաղաքապետ (2010-2011), տնտեսագիտության դոկտոր (2010), նախագահի առաջին տեղակալ։

Կենսագրություն 
Կարեն Կարապետյանը ծնվել է 1963 թվականին Ստեփանակերտում։

Կրթություն 
Կարեն Կարապետյանը 1970-1980 թվականներին սովորել է Երևանի Լև Տոլստոյի անվան թիվ 128 դպրոցում, 1980-1985 թվականներին՝ Երևանի պետական համալսարանում։ 1989 թվականին Կարապետյանին շնորհվել է տնտեսագիտական գիտությունների թեկնածուի կոչում։ Կարեն Կարապետյանը 32 գիտական աշխատանքների հեղինակ է։

Աշխատանքային գործունեություն 
Կարեն Կարապետյանը 1985-1990 թվականներին եղել է ՀՀ Պետպլանի հաշվողական կենտրոնի կրտսեր գիտաշխատող, այնուհետև գիտաշխատող, սեկտորի վարիչ, միաժամանակ դասավանդել է ԵՊՀ-ում։ 1990-1996 թվականներին եղել է գիտության և մշակույթի գործիչների ասոցիացիայի «Հայաստան-88», «Սիգմա» ՊՁ, ԳԱՄ «Լիմենս» ԿԻՏԿ, «Բայթ» ՊՁ փոխտնօրեն, «Հրազդան» բաժնետիրական բանկի նախագահի տեղակալ։ 1996-1998 թվականներին եղել է «Հայէներգո» ՊՁ, գլխավոր տնօրենի տեղակալ, 1998-2001 թվականներին՝ «Հայէներգո» ՓԲԸ գլխավոր տնօրեն, 2001-2010 թվականներին` «ՀայՌուսգազարդ» ՓԲԸ, վարչության նախագահ-գլխավոր տնօրեն։ 2011-2016 թվականներին «Գազպրոմբանկ» ԲԲԸ առաջին փոխնախագահն է։ 2013 թվականից «ԱՌԷԿՍԻՄԲԱՆԿ-ԳԱԶՊՐՈՄԲԱՆԿԻ ԽՈՒՄԲ» Խորհրդի անդամ է։

Քաղաքական գործունեություն

Երևանի քաղաքապետ 
2010-2011 թվականներին եղել է Երևանի քաղաքապետ։

Հայաստանի Վարչապետ 

2016 թվականի սեպտեմբերի 13-ին Հայաստանի Նախագահի ՆՀ-834-Ա հրամանագրով նշանակվել է Հայաստանի վարչապետ։

2018 թվականի ապրիլի 9-ին Կարեն Կարապետյանը Հայաստանի նախագահ Արմեն Սարգսյանին է ներկայացրել կառավարության հրաժարականի դիմումը։ Հանրապետության նախագահն ընդունել է կառավարության հրաժարականը։

2018 թվականի ապրիլի 23-ից մինչև մայիսի 8-ը եղել է վարչապետի պաշտոնակատար։

Կուսակցական գործունեություն 
2016 թվականի նոյեմբերի 24-ին կառավարության նիստից առաջ Կարեն Կարապետյանը հայտնեց ՀՀԿ-ին անդամակցելու իր որոշման մասին, նոյեմբերի 26-ին ՀՀԿ 16-րդ համագումարում ստացավ կուսակցության անդամատոմս, իսկ հունվարի 26-ին ընտրվեց ՀՀԿ առաջին փոխնախագահ։ 2018 թվականին դադարեցրել է անդամակցությունը ՀՀԿ-ին ու դուրս եկել քաղաքականությունից։

Ընտանիք 
Ամուսնացած է, ունի երեք երեխա։ Որդին՝ Տիգրան Կարապետյան (ամուսնացել է 2015 թվականին), դուստրը՝ Մանե Կարապետյան (ամուսնացել է ՀՀ էներգետիկայի փոխնախարար Հայկ Հարությունյանի հետ), կրտսեր որդին` Գոռ Կարապետյան։

Պարգևներ 
 «Անանիա Շիրակացի» մեդալ (Հայաստան, 2006)
 «Անանիա Շիրակացի» մեդալ (Արցախ, 2008)
 «Մեսրոպ Մաշտոց» շքանշան (Արցախ, 2016)

Աղբյուրներ 
ՀՀ Կառավարության պաշտոնական կայք

Ծանոթագրություններ 

1963 ծնունդներ
Օգոստոսի 14 ծնունդներ
Ստեփանակերտ քաղաքում ծնվածներ
ՀՀԿ անդամներ
Անանիա Շիրակացու մեդալակիրներ
Հայաստանի վարչապետներ
ԵՊՀ շրջանավարտներ
Տնտեսագիտական գիտությունների դոկտորներ
Հայ պետական գործիչներ